《因游支硎寺寄邢端公》
唐代·皎然

大厦资多士，抡材得豫章。清门推问望，早岁骋康庄。

作用方开推，声名久擅场。丹延分塞郡，宿昔领戎行。

始驭屏星乘，旋阴蔽茀棠。朝端瞻鹗立，关右仰鹰扬。

威令兼宁朔，英声重护羌。三军成父子，杂虏避封疆。

身执金吾贵，时遭宝运昌。雍容持汉槊，肃穆卫周堂。

排难知臣节，攻疑定国章。一言明大义，千载揖休光。

践职勋庸列，修躬志行彰。优游应慕陆，止足定师张。

中扆怀殊政，南州伫小康。仁为桂江雨，威是柏台霜。

謇谔言无隐，公忠祸不防。谴深辞紫禁，恩在副朱方。

切玉锋休淬，垂天翅罢翔。论文征贾马，述隐许求羊。

肘后看金碧，腰间笑水苍。诗题白羽扇，酒挈绿油囊。

旷达机何有，深沈器莫量。时应登古寺，佳趣在春冈。

止水平香砌，鲜云满石床。山情何寂乐，尘世自飞扬。

已遇炉峰社，还思缉蕙房。外心亲地主，内学事空王。

花会宜春浅，禅游喜夜凉。高明依月境，萧散蹑庭芳。

得道殊秦佚，隳名似楚狂。馀生于此足，不欲返韶阳。

作者简介：僧皎然（730-799），俗姓谢，字清昼，湖州（浙江吴兴）人，是中国山水诗创始人谢灵运的十世孙，唐代著名诗人、茶僧，吴兴杼山妙喜寺主持，在文学、佛学、茶学等方面颇有造诣。与颜真卿、灵澈、陆羽等和诗，现存皎然470首诗。多为送别酬答之作。情调闲适，语言简淡。皎然的诗歌理论著作《诗式》。